Hagyományos acélszerkezetes házak műszaki tartalom

Alapozás:

Rövid fúrt cölöpalapok, cölöpök bebetonozása, cölöpök közötti föld kitermelése, sóderágy készítése talpgerenda alá, talpgerenda zsaluzása, vasalás készítés, talpgerenda betonozása, homokfeltöltés, gépészeti alapvezetékek lefektetése, sóderágy készítés, vasbetonháló lefektetése, szerelőbeton lehúzása.

Beton aljzat készítése:

Nehézlemez talajpára elleni vízszigetelés VILLAS GV 4 lemezből, 2x6 cm-es lépésálló polisztirol lemez hőszigetelés, METAFOL PZ hőtükör technológiai fóliaterítés, 150x150x4,2 mm-es vasbetonháló és 6 cm vastag aljzatbeton elkészítése.

Acélszerkezet:

Statikai kiviteli gyártmányterv készítése és ennek alapján hidegen hengerelt 180-as C profilú 180x75x35/3 mm-es fő tartószerkezet gyártása, szállítása, valamint felállítása, illetve 180-as C tüzihorganyzott 180x50x20/0,6 mm-es segéd tartószerkezet gyártása, szállítása és szerelése. Mennyezetprofil elkészítése 20x75x50/0,6 mm-es tüzihorganyzott kalaplemezből, a mennyezet és oldalfal hőszigetelése 180 mm-es ROCKWOOL multirock bálás bazaltgyapottal (nem tekercses), emellett párazáró fólia OSB borítás készítése az épület oldalfalára, állványozással. Az épület teljes tartószerkezete fémből készül, a falak, a födém és a tetőszerkezet is a statikai kiviteli gyártmányterv alapján.

Ragalja:

Tető és fal találkozásának párnafázása, illetve lambériázása állványozással.

Gipszkarton szerkezetek:

A körítőfalak, valamint a mennyezet kartonozása, belső válaszfalak elkészítése acélszerkezet UW 75-ös és CW 75-ös profilokból, továbbá hangszigetelés és 2 oldali kartonozás.

Bitumenes zsindelyfedés készítése szegezhető aljzatra, OSB borítással.

Burkolatok:

Aljzatkiegyenlítő felhordása beton felületen laminált padló alá. Hidegburkolatok elkészítése nettó 5000 ft/m², illetve meleg burkolatok lerakása nettó 2500 ft/m² burkolat árral kalkulálva. Mindezt fém szegőkkel, átmentetekkel, felületi alapozókkal ragasztóval, fugázóval és fugakereszttel (maximum 30x30 cm-es lapig). A szobákba, illetve a nappaliba lamináltparketta kerül, a vizes helységekbe 2,1 m magasan burkolat, emellett a zuhanyzó mögé folyékony fólia. Fal és padlóburkolat találkozásának szegése MDF laminált szegővel.

Bádogozás:

Félkörszelvényű függőereszcsatorna szerelése 33 cm-es kiterített szélességben. Továbbá félköralakú tűzihorganyzott függőeresz és kör keresztmetszetű tűzihorganyzott lefolyó csatornaszerkezet kialakítása. A tetővel kapcsolatos bádogos szerkezetek, szegélyek szerelése.

Nyílászárók:

Nyomottmintás Borovi típusú fa belső ajtók beszerelése kilincs nélkül (MDF ajtólapok utólagosan beépíthetők). Emellett műanyag kültéri nyílászárók berakása: a szobákon 120x120 cm-es ablakok, a nappalin 2db 120x120 cm-es ablak és 1 db 180x210 cm-es nyíló erkély ajtó, a vizes helységekben pedig 60x60 cm-es ablakok. Emellett 1 db 100x210 cm-es bejárati ajtó beszerelése, teli panellel. A külső nyílászárók 3 réteg üvegezésű szerkezetek. A nyílászárokba 5 db AERECO páraszellőző is beépítésre kerül.

Festés:

Belső karton felületek repedésgátló szalaggal való teljes glettelése RIGIPSZ 3-6 és 1-3 glettanyaggal. Az épület teljes belső felületének festése 2 rétegben, halvány pasztellszínű HÉRA diszperziós festékkel. Továbbá a ragalja lazúrozása standard színkatalógusból.

Homlokzati hőszigetelés:

Külső hőszigetelő rendszer Webeer 1 színkategória indítóidom, 10 cm-es polisztirol lemez ragasztva, dűbelezés, üvegháló glettelve, élvédők felrakása, nemes vakolat készítése, állványozással.

Villanyszerelés:

Az épület minden helységébe 2 db konnektor, 1 db kapcsoló beszerelése, a nappaliba és konyhába további 4 db konnektor felrakása. Emellett 5 pár váltókapcsoló és 2 helységbe 1-1 db TV, illetve ISDN kiépítése alap fehér szaniterekkel. A közművek épületre kötését az ár nem tartalmazza.

Hideg- és melegvíz-vezeték szerelése:

A vizes helységekben ALFÖLDI Bázis szaniterek elhelyezése: 3 db WC csésze, 4 db mosdó, 3 db fali WC tartály és 4 db Mofém mosdó csaptelep, valamint 1 db 100x170 cm-es acril sarokkád 1 db Mofém kádtöltő csapteleppel és 1 db épített zuhanyzó lefolyó, 1 db fali zuhanyzócsappal. A közművek épületre kötését az ár nem tartalmazza.

Padlófűtés:

Padlófűtés készítése kombi kazánnal, amely egyben a melegvizet is biztosítja. A gáz rákötését az épületre az ár nem tartalmazza.